Hollywood-legende Carl Reiner (98) dood | Netwerk24
Hollywood-legende Carl Reiner (98) dood
30 Junie 2020 17:13
Carl Reiner (98), die Hollywood-komediant, skrywer en regisseur, bekend om sy invloed op die ontwikkeling van televisiekomedies, is Maandagaand in sy huis in Beverly Hills dood.
Luidens 'n berig op die webblad Deadline is hy aan natuurlike oorsake dood.
Carl Reiner en sy seun, Rob Reiner. Carl is Maandagaand in sy huis in Beverly Hills dood. Foto: AP
Reiner se loopbaan strek oor sewe dekades. Hy het nege Emmy's vir sy televisiewerk ingeryg.
In die 1950's het hy geskryf en opgetree in gewilde programme soos Caesar's Hour en Your Show of Shows saam met Sid Caesar. In die 1960's het hy veral naam gemaak met The Dick Van Dyke Show. Hy het dit nie net vervaardig en geregisseer nie, maar het dit ook geskryf en daarin opgetree.
Hy en die komediant Mel Brooks was hegte vriende en hulle het gereeld saam opgetree in 2000 Year Old Man en rolprente soos It's a Mad, Mad, Mad, Mad World (1963), The Russians Are Coming, asook die gewilde Ocean's-aksiereeks met onder andere George Clooney (2001-2007). Hy was die karakter Saul Bloom in 11 en 13.
Hy het saam met die grapjas Steve Martin gewerk en het die suksesvolle The Jerk vervaardig, wat groot roem vir Martin gebring het.